M.T. Steyn-standbeeld: Studente sê hul sêHoofgebou op die Bloemfontein-kampus van die Universiteit van die Vrystaat. Foto: Evert Kleynhans (RooistoelTV) via UV Facebook Sommige studente eis al ’n geruime tyd dat die M.T. Steyn-standbeeld op die kampus van die Universiteit van die Vrystaat (UV) verwyder moet word. Die UV-bestuur het belanghebbendes hierna tyd gegee om insette te lewer met betrekking tot die verwydering van die standbeeld van dié oudpresident van die voormalige Oranje-Vrystaat. Die voorgestelde plan om die standbeeld te verwyder is deel van die UV-studenteraad se transformasiebeleid. Terwyl sommige studente eis dat die beeld verwyder moet word, eien ander dit steeds as ’n soort ikoon, want dit is juis voor sy standbeeld waar hulle foto’s van hul gradeplegtigheidseremonies neem. Ander weet weer nie eens wie Steyn was nie. Die Federasie van Afrikaanse Kultuurvereniginge (FAK) het huidige en oudstudente se mening oor dié standbeeld se lot gevra. ’n Oudstudent, wat verkies om anoniem te bly, sê sy weet nie genoeg van Steyn af om ’n werklike mening oor hom te vorm nie. Oor die skuif of bedekking van sy standbeeld wou sy haar ook nie uitlaat nie. “Ek wil wel nie hê dat een deel van die geskiedenis ten koste van ’n ander opgeoffer moet word nie.” Nog ’n oudstudent hou persoonlik van Steyn se standbeeld. “Ek wil graag hê hy (Steyn) moet bly, maar as dít mense gaan vervreem of die meerderheid wil hê dat die beeld eerder verwyder moet word, sal ek dít steun. ’n Mens moet ’n middeweg vind.” “Hoekom nou iets, wat hoeveel jaar lank niemand gepla het nie, verwyder?” wonder nog ’n eerstejaarstudent. Die taakspan van dié universiteit is besig met ’n hersieningsproses oor die toekoms van dié standbeeld voor die hoofgebou. Dr. Danie Langner, besturende direkteur van die FAK, sê die motivering dat die beeld ter wille van vrede moet skuif, kan met goeie reg gematigde Suid-Afrikaners, en spesifiek Afrikaners, baie bekommerd laat. “Die Voortrekkers, FAK en ander organisasies kan uit dure ondervinding getuig met watter hoë koste die verskuiwing, herstel en heroprigting van ’n beskadigde beeld gepaardgaan. “Die FAK het begrip vir die meriete van die proaktiewe beveiliging van die beeld. Die Vrouemonument is vir seker histories en simbolies die mees geskikte plek. Die FAK sal, soos met die herstel en verskuiwing van die C.R. Swart-beeld en die herstel van president Brand se kerkhof, die verskuiwing van die Steyn-standbeeld na die Vrouemonument ondersteun, indien die standbeeld moet skuif.” Langner vra of dit nie dalk nou die tyd is dat gematigdes teen radikale elemente opstaan vir kulturele verdraagsaamheid en wedersydse respek vir erfenis nie. AfriForum Jeug en AfriForum het ook vroeër hul ongelukkigheid uitgespreek oor die proses om die standbeeld te verwyder. “Die kampusbestuur gebruik die sogenaamde proses as rookskerm om belanghebbendes te paai, terwyl hulle reeds besluit het om van die standbeeld ontslae te raak,” meen Ohann Fourie, AfriForum Jeug se nasionale koördineerder vir kampusstrukture. Ná ŉ besluit geneem is deur die universiteit se permitkomitee sal daar 14 dae wees waartydens die publiek teen die besluit kan appelleer.